อับราโมวิช ซื้อธุรกิจ “ตอนโซเวียตล่ม” สู่การขายเชลซี “ตอนสงคราม”
เรื่องราวของมหาเศรษฐีขาวรัสเซียคนนี้ เป็นมาอย่างไร ? ลงทุนแมนจะเล่าให้ฟัง
17 มี.ค. 2565

อับราโมวิช ซื้อธุรกิจ “ตอนโซเวียตล่ม” สู่การขายเชลซี “ตอนสงคราม” /โดย ลงทุนแมน
แม้จะเป็นโลกของอุตสาหกรรมการกีฬา ก็ไม่สามารถหนีผลกระทบของสงครามได้
โดยหนึ่งในผู้ที่กลายมาเป็นเป้าอยู่ตอนนี้ คงหนีไม่พ้น โรมัน อับราโมวิช เจ้าของสโมสรฟุตบอลเชลซี 
ที่กำลังถูกรัฐบาลอังกฤษและสหภาพยุโรป กดดันและเล่นงานด้วยมาตรการต่าง ๆ อย่างหนัก
ด้วยสาเหตุที่ว่าเขานั้น เป็นหนึ่งในคนใกล้ชิดของวลาดีมีร์ ปูติน ประธานาธิบดีของประเทศรัสเซีย
จากสถานการณ์ล่าสุด ก็เป็นไปได้สูงว่าเขาจำเป็นที่จะต้องเสียสโมสรฟุตบอลเชลซีที่ปั้นมากับมือ
แล้วเรื่องราวของมหาเศรษฐีขาวรัสเซียคนนี้ เป็นมาอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
โรมัน อับราโมวิช เกิดในครอบครัวชาวยิวรัสเซีย ที่เมืองซาราตอฟ ในสมัยที่รัสเซียยังคงเป็นสหภาพโซเวียตอยู่
ในวัยเด็กของอับราโมวิชนั้น เขาก็ไม่ได้เหมือนเด็กทั่วไปเสียทีเดียว 
นั่นก็เพราะว่าเขาสูญเสียผู้ให้กำเนิดตั้งแต่ยังเล็ก
เสียคุณแม่ไปตั้งแต่อายุ 1 ขวบ 
เสียคุณพ่อของเขาตอนอายุ 4 ขวบ
ทำให้อับราโมวิชต้องย้ายไปอยู่กับคุณลุง ที่บริเวณตอนเหนือของสหภาพโซเวียต
พอเริ่มเป็นหนุ่ม อับราโมวิชได้เข้าเรียนในวิทยาลัยเทคนิคประจำเมือง และก็เริ่มทำธุรกิจเล็ก ๆ 
ธุรกิจแรก ซึ่งก็คือการซื้อขายยางและอะไหล่รถยนต์มือสอง เพื่อเก็บหอมรอมริบ
ก่อนที่เขาจะได้เข้าไปศึกษาต่อในระดับมหาวิทยาลัยที่ Gubkin Institute of Oil and Gas 
แต่ก็ต้องออกจากการเรียนกลางคัน เนื่องจากถูกเกณฑ์ทหารเมื่ออายุได้ 18 ปี
และในค่ายทหารนี้เอง ที่อับราโมวิช เริ่มทำธุรกิจต่อมาก็คือการขายน้ำมันเถื่อนให้กับกองทัพ 
ซึ่งธุรกิจนี้ สามารถสร้างกำไรให้อย่างงดงาม และเป็นรากฐานสำคัญในการทำธุรกิจต่อ ๆ มา
ภายหลังจากปลดประจำการ อับราโมวิชก็ได้ทำงานหลายอย่าง
ทั้งเร่ขายของตามถนน 
เป็นช่างซ่อมเครื่องจักรในโรงงาน 
รวมถึงลักลอบค้าของเถื่อนที่ถูกทางการสหภาพโซเวียตแบน ในขณะนั้น
จนกระทั่งเขาได้ตั้งบริษัทแห่งแรกที่ชื่อว่า “The Comfort Co-op” เพื่อนำเข้าและผลิตเพื่อจัดจำหน่ายของเล่นขึ้นมา
กิจการของอับราโมวิชนั้นเป็นไปได้ด้วยดี อับราโมวิชในวัย 25 ปีจึงมีเงินสะสมมากขึ้น 
ในเวลาต่อมา เขาก็ได้กระโดดเข้าสู่ธุรกิจที่สร้างเงินมหาศาล นั่นก็คือ “ธุรกิจน้ำมัน”
จากนั้นเขาก็ได้ขยายไปทำธุรกิจอื่น ๆ ตั้งแต่ฟาร์มหมู ไปจนถึงบริษัทรักษาความปลอดภัย 
จนกลายมาเป็นนักธุรกิจดาวเด่นในภูมิภาคขึ้นมา
และนั่นก็ทำให้อับราโมวิชได้รู้จักกับบุคคลสำคัญคนหนึ่ง 
ที่ชื่อว่า “บอริส เบเรซอฟสกี” นักการเมืองรุ่นใหญ่ของสหภาพโซเวียตในตอนนั้น
ช่วงนั้นเองเป็นช่วงที่ “มีฮาอิล กอร์บาชอฟ” ผู้นำคนที่ 8 และคนสุดท้ายของสหภาพโซเวียต ได้ออกนโยบายสำคัญคือ “การแปรรูปรัฐวิสาหกิจ” ซึ่งก็คือการโอนกิจการที่รัฐเป็นเจ้าของให้เอกชนเข้ามาถือหุ้น
อับราโมวิชและเบเรซอฟสกี ได้ใช้ประโยชน์จากเส้นสายทางการเมือง
ทำกำไรจากการเข้าซื้อกิจการของรัฐในราคาที่ถูกกว่าตลาดแล้วนำมาขายในราคาแพง
หนึ่งในดีลที่สำคัญก็คือ บริษัทน้ำมัน Sibneft 
โดยทั้งคู่เข้าซื้อกิจการ คนละ 100 ล้านดอลลาร์สหรัฐ
หลังจากนั้น 10 ปี อับราโมวิชได้ขายหุ้นกลับให้รัฐบาลรัสเซีย
เป็นมูลค่ากว่า 13,000 ล้านดอลลาร์สหรัฐ หรือคิดเป็นผลตอบแทน 130 เด้งเลยทีเดียว..
เส้นทางของทั้งคู่ยังคงไปได้ดีในยุคของ “บอริส เยลต์ซิน” 
ประธานาธิบดีคนแรกหลังจากสหภาพโซเวียตล่มสลายกลายมาเป็นรัสเซีย
สายสัมพันธ์ที่แน่นแฟ้นของเบเรซอฟสกีและเยลต์ซินนั้น ทำให้ทั้งคู่รวยขึ้นอย่างมหาศาล
แต่เรื่องราวก็เริ่มเปลี่ยนไป เมื่อประธานาธิบดีบอริส เยลต์ซิน ได้ตัดสินใจวางมือลาออกจากตำแหน่งประธานาธิบดีรัสเซียอย่างกะทันหัน
และหนุ่มน้อยหน้ามนในตอนนั้นอย่าง “วลาดีมีร์ ปูติน” ที่สร้างผลงานโดดเด่นในการปราบกบฏเชเชนที่กำลังได้รับความนิยมอย่างมาก ก็ได้ถูกวางตัวให้เป็นผู้สืบทอดตำแหน่งประธานาธิบดี
ซึ่งก็เหมือนนักการเมืองหรือผู้ปกครองส่วนใหญ่ เมื่อปูตินได้ก้าวขึ้นสู่อำนาจ 
ขุนศึก ข้าราชการชั้นผู้ใหญ่ นักการเมือง นายทุน ต่างก็ต้องวิ่งเข้าหา
แต่จุดยืนทางการเมืองของผู้อาวุโสอย่างเบเรซอฟสกีนั้น กลับไม่ค่อยลงรอยกับอำนาจใหม่อย่างปูติน 
นายเบเรซอฟสกีได้ใช้บริษัทสื่อของตัวเองในการโจมตีการบริหารประเทศของปูตินจนบาดหมางกัน
ผลก็คือนายเบเรซอฟสกี ต้องลี้ภัยไปอาศัยอยู่ที่ประเทศอังกฤษ 
ส่วนโรมัน อับราโมวิช เองก็เริ่มแยกตัวออกห่างจากเบเรซอฟสกีตั้งแต่นั้นมา และเริ่มเข้าหาปูติน
ถึงตอนนี้ธุรกิจต่าง ๆ ของอับราโมวิช ยังคงเติบโตอย่างหยุดไม่อยู่..
ในปี 2003 อับราโมวิชก็กลายเป็นที่รู้จักไปทั้งโลก 
เมื่อเขาได้เข้าซื้อสโมสรฟุตบอลชื่อดังอย่างเชลซี ด้วยเงินเกือบ 1 หมื่นล้านบาทในขณะนั้น
พร้อมทั้งทุ่มเงินมหาศาลเพื่อพัฒนาสโมสรและซื้อนักเตะชื่อดังมาร่วมทัพ
จนสโมสรเชลซีประสบความสำเร็จสามารถคว้าแชมป์ได้หลายรายการ และกลายมาเป็นทีมชั้นนำของยุโรป
ปัจจุบัน มูลค่าของสโมสรฟุตบอลเชลซีถูกประเมินไว้ที่ราว 1 แสนล้านบาท 
เพิ่มขึ้นเป็น 10 เท่า เมื่อเทียบกับตอนที่อับราโมวิช เข้าซื้อสโมสร
เรียกได้ว่าเป็นธุรกิจฟุตบอล ที่ใหญ่ที่สุดอันดับ 7 ของโลก 
โดยมีรายได้จากการดำเนินงานในปีล่าสุดอยู่ที่ 17,000 ล้านบาท มีกำไรอยู่ที่ 1,200 ล้านบาท
แต่ว่าสายสัมพันธ์อันแน่นแฟ้นของอับราโมวิชกับปูตินนี้เอง..
กลับกลายเป็นสาเหตุให้รัฐบาลอังกฤษและสหภาพยุโรปออกมาตรการคว่ำบาตรนายอับราโมวิช
ซึ่งไล่มาตั้งแต่การแช่แข็งทรัพย์สินทั้งหมดในการดูแล ห้ามทำธุรกิจภายในประเทศ จนถึงห้ามเดินทางออกนอกพื้นที่
แม้ว่าล่าสุดนั้นมีข่าวออกมาว่า อับราโมวิชได้เดินทางกลับไปที่เมืองมอสโก ประเทศรัสเซีย เป็นที่เรียบร้อยแล้ว
ซึ่งเรื่องนี้ก็ทำให้อับราโมวิชต้องประกาศขายสโมสรฟุตบอลเชลซีที่ตนเองได้ปั้นมากับมือ พร้อมทั้งเตรียมบริจาค ส่วนที่เป็นกำไรให้กับผู้ประสบภัยชาวยูเครน ท่ามกลางความเสียใจของสมาชิกในสโมสรและแฟนบอลเชลซีทั่วโลก
ก็เป็นที่น่าจับตาว่ามหาเศรษฐีชาวรัสเซียรายนี้
รวมถึงบรรดานายทุนข้างกายของประธานาธิบดีวลาดีมีร์ ปูติน
จะต้องเผชิญกับชะตากรรมแบบไหนต่อจากนี้ หากว่าสงครามยังคงดำเนินต่อไป
รวมไปถึงสโมสรเชลซี ที่แม้ตอนนี้มีมูลค่าเป็นแสนล้านบาท แต่อับราโมวิช อาจจะต้องขายมันในราคาถูกกว่าตลาดมาก ๆ ไม่ต่างอะไรจาก ราคาที่เขารับซื้อกิจการรัฐวิสาหกิจของรัสเซียมา ในครั้งนั้น..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References 
-
-
-
-